Skieters brand los by partytjieFoto bloot ter illustrasie. (Foto: Adi Goldstein/Unsplash) Ses mense is dood en minstens tien beseer nadat ŉ groep gewapende mans skielik Woensdagaand op ŉ klomp partytjiegangers losgebrand het. Die mans het glo lukraak op die groep mense geskiet. Kapt. Kay Makhubele, polisiewoordvoerder, sê ŉ groep mense het ŉ partytjie in Moleleki aan die Oos-Rand gehou vir die bekendstellings van ŉ nuwe karwassery. “Mense het alkohol gedrink, musiek geluister en gedans toe ŉ BMW met ŉ onbekende nommerplaat glo by die feesvieringe opgedaag het,” sê hy. “Vier gewapende mans het uit die motor geklim en sonder ŉ woord skote op die groep mense afgevuur.” Terwyl talle mense hulle uit die voete probeer maak het, het die mans glo die slagoffers se selfone en beursies gebuit. Die verdagtes het kort daarna op die vlug geslaan. Een man (29) het op die toneel aan sy besering beswyk, terwyl ŉ ander slagoffer (25) op pad na die Ramokonopi Wes-kliniek dood is. “Paramedici het meer as tien slagoffers, almal met skietwonde, na ŉ plaaslike hospitaal in die gebied geneem.” Die polisie is Donderdag in kennis gestel dat vier van die beseerdes later in die hospitaal aan hul beserings beswyk het. Die res herstel nog in die hospitaal. Die polisie ondersoek tans ŉ saak van moord, poging tot moord en gewapende roof. Niemand is nog in verband met die voorval in hegtenis geneem nie. Brig. Albertina Vesi, stasiebevelvoerder by Katlehong, sê sy is baie bekommerd oor die skietery. “ŉ Span hoogs gekwalifiseerde ondersoekbeamptes is besig om die saak te ondersoek,” sê sy. Vesi het ŉ beroep op lede van die publiek gedoen om die speurders by 011 617 3686 te kontak met inligting wat tot die inhegtenisneming van die verdagtes kan lei. “As ons saamwerk, kan ons die skuldiges aan die pen laat ry.”